— Мархий бутт хьатIабоагIаш бусалба сага кхетаде дезаш да, мархий бутт Даьла параз хилари, из кхаба безаш хилари, цу Даьла декхарах саг кIалхарварг цахилари. Марха кхабар параз да хIара бусалба а волаш, пхийттара мел ваьннача хьаькъалеча сага. ХIаьта кхалсага хIара бетта хулаш дола лазар долча хана а, бер даьчул тIехьагIа IоцIенлуш йола ха дIаяллалца а – шовзткъа ди да уж – тIадац марха кхабар. Марха кхаба низ кхоачаш волча сага пхиъ бахьан да из кхаба дезаш: бусалба хилари, хьаькъале хилари, пхийттар валари, кхалсаг цу лазарех цIена хилари, марха кхаба низ кхачари – уж пхи хIама шийгахьа долаш волча сага из кхабар параз да. ТIаккха ше марха кхоабаш волча сага ният де деза, аз ният дир, укх шерарча параз мархий бетта марха кхаба Далла, аьнна. Ишта из ният де а деза марха кхоабаш волча сага, хIара дийнахьа из керда а доахаш. Дагахьа из хилар, важиб да, меттаца дIаалар суннат да. Нигат дара дешаш багах дIааьннадац аьнна, сага марх цахулаш хIама дац, нагахьа санна ше марха кхаба воалилга а ховш дагахьа цун из хиннадале. Мархийна деш дола нигат бийсан чухьа де деза, маьркIижа ламаз ха хьахинначул тIехьагIа Iуйра ламаза ха хьаотталца йолча хана чухьа. Бакъда нигат де вицлой а, марха кхабара гIулакх цо кхоачашдаьдале, ният де вицвеннав аьнна, ният кхоачаш хулаш да. Вай Пайхамара аьннад, Даьлагара салам-моаршал хилда цунна: «Кхаба ма беззара мархий бутт кхаьбача сага хьалха дIаяхача хана чухьа цо мел даьча къиношта Дала гештдергда, къаьстта Ялсмала Дала ниIмат а кийдергда цунна». Боккха болх ба из.